Marnus Labuschagne (gebore 22 Junie 1994) is 'n Suid-Afrikaans-gebore internasionale krieketspeler wat vir die Australiese krieketspan speel. Op plaaslike vlak speel hy vir Queensland. Hy speel ook tans eersterangse krieket in die Engelse graafskapsreeks vir Glamorgan en in die Big Bash League vir Brisbane Heat. In Augustus 2019 word Labuschagne die eerste krieketspeler wat as plaasvervanger opgebring word vanweë 'n harsingskuddingbesering, toe hy vir Steve Smith vervang. Labuschagne was in 2019 die voorste toetskolwer wat aantal lopies betref. Tydens die jaar behaal hy die vierde plek in die Internasionale Krieketraad (IKR) se ranglys vir toetskolwers, 'n verbetering van 106 plekke op sy vorige posisie. In Januarie 2020 is Labuschagne deur die IKR vereer as die Opkomende Krieketspeler van die Jaar, in Februarie as Australië se toetsspeler van die jaar, en in April as een van die vyf Krieketspelers van die Jaar deur Wisden Cricketers' Almanack. Op 15 Januarie 2021 behaal Labuschagne die 5de toetshonderdtal van sy loopbaan in die vierde en beslissende toets teen Indië op die Gabba in Brisbane en oortref daarmee die legendariese Donald Bradman se rekord vir die meeste toetslopies in sy eerste drie beurte op die Gabba, met 374 lopies teenoor Bradman se 326 lopies.